CELEX: 62019CJ0941
Language: sl
Date: 2021-03-10 00:00:00
Title: Sodba Sodišča (deveti senat) z dne 10. marca 2021.#Samohýl group a.s. proti Generální ředitelství cel.#Predlog za sprejetje predhodne odločbe, ki ga je vložilo Krajský soud v Ostravě.#Predhodno odločanje – Skupna carinska tarifa – Tarifna uvrstitev – Kombinirana nomenklatura – Tarifni številki 3004 in 3808 – Razlaga – Uredba (ES) št. 455/2007 – Raztopina za kožni nanos (spot‑on) za mačke proti okužbam z bolhami in klopi – Terapevtski ali profilaktični učinki.#Zadeva C-941/19.

SODBA SODIŠČA (deveti senat)
   z dne 10. marca 2021 (
         *1
      )
   „Predhodno odločanje – Skupna carinska tarifa – Tarifna uvrstitev – Kombinirana nomenklatura – Tarifni številki 3004 in 3808 – Razlaga – Uredba (ES) št. 455/2007 – Raztopina za kožni nanos (spot‑on) za mačke proti okužbam z bolhami in klopi – Terapevtski ali profilaktični učinki“
   V zadevi C‑941/19,
   katere predmet je predlog za sprejetje predhodne odločbe na podlagi člena 267 PDEU, ki ga je vložilo Krajský soud v Ostravě (regionalno sodišče v Ostravi, Češka republika) z odločbo z dne 13. decembra 2019, ki je na Sodišče prispela 27. decembra 2019, v postopku
   
      Samohýl group a.s.
   
   proti
   
      Generální ředitelství cel,
   
   SODIŠČE (deveti senat),
   v sestavi N. Piçarra (poročevalec), predsednik senata, D. Šváby, sodnik, in K. Jürimäe, sodnica,
   generalni pravobranilec: G. Hogan,
   sodni tajnik: A. Calot Escobar,
   na podlagi pisnega postopka,
   ob upoštevanju stališč, ki so jih predložili:
   
            –
         
         
            za češko vlado M. Smolek, J. Vláčil in O. Serdula, agenti,
         
      
            –
         
         
            za Evropsko komisijo J. Hradil in M. Salyková, agenta,
         
      na podlagi sklepa, sprejetega po opredelitvi generalnega pravobranilca, da bo v zadevi razsojeno brez sklepnih predlogov,
   izreka naslednjo
   
      Sodbo
   
   
            1
         
         
            Predlog za sprejetje predhodne odločbe se nanaša na razlago tarifnih številk 3004 in 3808 kombinirane nomenklature iz Priloge I k Uredbi Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (UL, posebna izdaja v slovenščini, poglavje 2, zvezek 2, str. 382) v različici, ki izhaja iz Izvedbene uredbe Komisije (EU) št. 1101/2014 z dne 16. oktobra 2014 (UL 2012, L 312, str. 1) (v nadaljevanju: KN).
         
      
            2
         
         
            Ta predlog je bil vložen v okviru spora med družbo Samohýl group a. s. (v nadaljevanju: Samohýl) in Generální ředitelství cel (generalni carinski direktorat, Češka republika) v zvezi z zavezujočimi tarifnimi informacijami (v nadaljevanju: ZTI), izdanimi za proizvod, imenovan „Bob Martin Clear 50 mg – raztopina za kožni nanos (spot‑on) za mačke.“
         
      
      Pravni okvir
   
   
      
         KN
      
   
   
            3
         
         
            Carinska uvrstitev blaga, ki je uvoženo v Evropsko unijo, je urejena s KN, ki temelji na harmoniziranem sistemu poimenovanj in šifrskih oznak blaga (v nadaljevanju: HS), ki je bil vzpostavljen z Mednarodno konvencijo o harmoniziranem sistemu poimenovanj in šifrskih oznak blaga, ki je bila v okviru Svetovne carinske organizacije (WCO) sklenjena 14. junija 1983 v Bruslju in skupaj z njenim protokolom o spremembah z dne 24. junija 1986 v imenu Evropske gospodarske skupnosti odobrena s Sklepom Sveta 87/369/EGS z dne 7. aprila 1987 (UL, posebna izdaja v slovenščini, poglavje 2, zvezek 2, str. 288).
         
      
            4
         
         
            KN po HS povzema šestmestne tarifne številke in podštevilke, njej lastni sta le sedma in osma cifra, ki označujeta pododdelke.
         
      
            5
         
         
            Na podlagi člena 12(1) Uredbe št. 2658/87 Evropska komisija vsako leto z uredbo objavi celotno različico KN, skupaj s carinskimi stopnjami, kakor izhaja iz ukrepov, ki jih sprejme Svet Evropske unije ali Komisija. Ta uredba se začne uporabljati 1. januarja naslednje leto.
         
      
            6
         
         
            Različica KN, ki se uporablja za dejansko stanje v glavni stvari, je – kakor je razvidno iz spisa Sodišča – tista za leto 2015, ki izhaja iz Uredbe št. 1101/2014.
         
      
            7
         
         
            Prvi del KN obsega naslov I, ki zajema splošna pravila in katerega oddelek A z naslovom „Splošna pravila za razlago [KN]“ določa:
            „Blago se v [KN] uvršča po naslednjih načelih:
            
                     1.
                  
                  
                     Naslovi oddelkov, poglavij in podpoglavij so podani zato, da se je lažje znajti pri uvrščanju; iz pravnih razlogov poteka uvrščanje po poimenovanjih tarifnih številk in opombah k ustreznim oddelkom ali poglavjem in po nadalje opisanih pravilih, če niso v nasprotju z vsebino teh tarifnih številk ali opomb.
                  
               […]
            
                     3.
                  
                  
                     Proizvodi, ki bi jih bilo mogoče po pravilu iz točke 2(b) ali iz drugih razlogov na prvi pogled uvrstiti pod dve ali več tarifnih številk, se uvrščajo takole:
                     
                              (a)
                           
                           
                              tarifna številka, v kateri je najbolj konkretno ali najbolj natančno poimenovanje za proizvod, ima prednost pred tarifnimi številkami, v katerih je poimenovanje splošnejše. Kadar pa se poimenovanja dveh ali več tarifnih številk nanašajo samo na del materiala ali snovi, vsebovanih v mešanih ali sestavljenih proizvodih, ali samo na del komponent, pripravljenih kot komplet za prodajo na drobno, poimenovanja teh tarifnih številk štejejo za enako konkretna, celo če ima katero izmed njih bolj kompleten in bolj natančen opis proizvoda;
                           
                        
                              (b)
                           
                           
                              mešanice, sestavljeni proizvodi, ki sestoje iz različnih materialov ali so izdelani iz različnih komponent oziroma sestavin, ter proizvodi, pripravljeni v kompletih za prodajo na drobno, ki se ne morejo uvrstiti po pravilu iz 3(a), se uvrstijo, kot da so iz materiala ali sestavine, ki jim daje bistven značaj, če je to merilo uporabno;
                           
                        […]
                  
               […]
            
                     6.
                  
                  
                     Iz pravnih razlogov se proizvodi uvrščajo pod tarifne podštevilke v okviru ene tarifne številke po poimenovanjih teh tarifnih podštevilk in […] opombah k tem tarifnim podštevilkam. To pravilo velja tudi za opombe k oddelkom in poglavjem, če ni določeno drugače.“
                  
               
      
            8
         
         
            Drugi del KN, naslovljen „Seznam carin“ je razdeljen na 21 oddelkov. Oddelek VI tega dela, naslovljen „Proizvodi kemijske industrije ali podobnih industrij“, vsebuje poglavje 30, naslovljeno „Farmacevtski izdelki“, ki v dodatni opombi določa:
            „Tarifna številka 3004 obsega zdravila iz rastlinskih pripravkov in pripravke na podlagi naslednjih aktivnih učinkovin: vitamini, minerali, esencialne aminokisline ali maščobne kisline, v pakiranju za prodajo na drobno. Ti pripravki se uvrščajo pod tarifno številko 3004, če imajo na etiketi, embalaži ali na priloženem navodilu za uporabo navedene podatke:
            
                     (a)
                  
                  
                     specifične bolezni ali njihovih simptomov, pri katerih naj se uporabijo izdelki;
                  
               
                     (b)
                  
                  
                     koncentracije aktivnih učinkovin ali vsebovanih snovi;
                  
               
                     (c)
                  
                  
                     odmerjanja in
                  
               
                     (d)
                  
                  
                     načina uporabe.
                  
               Ta tarifna številka vključuje homeopatske pripravke zdravil, če izpolnjujejo pogoje, navedene v točkah (a), (c) in (d).
            Pri pripravkih na podlagi vitaminov, mineralov, esencialnih aminokislin ali maščobnih kislin mora biti količina ene od teh snovi za dnevni odmerek, naveden in priporočen na etiketi, občutno višja od dnevnega odmerka, ki se priporoča za ohranitev splošnega zdravja ali splošnega dobrega počutja.“
         
      
            9
         
         
            Poglavje 30 KN vsebuje med drugim to številko in podštevilke:
            
                        Oznaka KN
                     
                     
                        Poimenovanje
                     
                     
                        Konvencionalna stopnja dajatve (%)
                     
                     
                        Dodatna enota
                     
                  
                        (1)
                     
                     
                        (2)
                     
                     
                        (3)
                     
                     
                        (4)
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
                        3004
                     
                     
                        Zdravila (razen proizvodov iz tarifne številke 3002, 3005 ali 3006), ki sestoje iz pomešanih ali nepomešanih proizvodov za terapevtsko ali profilaktično uporabo, pripravljena v odmerjenih dozah (vključno tistih v obliki za uporabo skozi kožo) ali v oblikah ali pakiranjih za prodajo na drobno.
                     
                     
                         
                     
                     
                         
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
                        3004 90 00
                     
                     
                        drugo
                     
                     
                        Prosto
                     
                     
                        –
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
      
            10
         
         
            V pojasnjevalnih opombah KN (UL 2015, C 76, str. 1), sprejetih na podlagi člena 9(1) Uredbe št. 2658/87, v delu, ki se nanaša na poglavje 30 te nomenklature, je pod naslovom „Splošno“ navedeno, da „[p]oimenovanje nekega proizvoda kot zdravila v zakonodaji Evropske unije (razen tistih specifično vezanih na uvrščanje v kombinirano nomenklaturo) ali v nacionalnih zakonodajah držav članic ali v katerikoli farmakopeji ni odločujoči faktor, kar zadeva uvrščanje v to poglavje.“
         
      
            11
         
         
            V poglavju 38, ki je prav tako v oddelku VI drugega dela KN, naslovljenem „Razni kemijski proizvodi“, je v opombi 1 navedeno:
            „V to poglavje ne spadajo:
            
                     (a)
                  
                  
                     izolirani kemično opredeljeni elementi ali spojine, razen:
                     […]
                     
                              2.
                           
                           
                              insekticidov, rodenticidov, fungicidov, herbicidov, sredstev proti klitju, sredstev za regulacijo rasti, sredstev za dezinfekcijo in podobnih proizvodov, pripravljenih v oblikah, opisanih pod tar. št. 3808;
                           
                        
               […]
            
                     (d)
                  
                  
                     zdravila (tar. št. 3003 ali 3004)
                  
               […]“
         
      
            12
         
         
            To poglavje med drugim vsebuje te tarifne številke in podštevilke:
            
                        Oznaka KN
                     
                     
                        Poimenovanje
                     
                     
                        Konvencionalna stopnja dajatve (%)
                     
                     
                        Dodatna enota
                     
                  
                        (1)
                     
                     
                        (2)
                     
                     
                        (3)
                     
                     
                        (4)
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
                        3808
                     
                     
                        Insekticidi, rodenticidi, fungicidi, herbicidi, sredstva zoper klitje, sredstva za urejanje rasti rastlin, dezinfektanti in podobni proizvodi, pripravljeni v oblikah ali pakiranjih za prodajo na drobno ali kot preparati ali proizvodi (npr.: žveplani trakovi, stenji, sveče in muholovke)
                     
                     
                         
                     
                     
                         
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
                        3808 91
                     
                     
                        – – insekticidi
                     
                     
                         
                     
                     
                         
                     
                  
                        3808 91 10
                     
                     
                        – – – na osnovi piretroidov
                     
                     
                        6
                     
                     
                        –
                     
                  
                        3808 91 20
                     
                     
                        – – – na osnovi kloriranih ogljikovodikov
                     
                     
                        6
                     
                     
                        –
                     
                  
                        3808 91 30
                     
                     
                        – – – na osnovi karbamatov
                     
                     
                        6
                     
                     
                        –
                     
                  
                        3808 91 40
                     
                     
                        – – – na osnovi organofosfornih spojin
                     
                     
                        6
                     
                     
                        –
                     
                  
                        3808 91 90
                     
                     
                        – – – drugi
                     
                     
                        6
                     
                     
                        –
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
      
      
         Pojasnjevalne opombe k HS
      
   
   
            13
         
         
            V pojasnjevalnih opombah HS k tarifni številki 3808, na katere napotujejo pojasnjevalne opombe KN v zvezi s tarifnimi podštevilkami od 38089110 do 38089190, je navedeno:
            „[…]
            Ta tarifna številka zajema vse proizvode (razen tistih, ki so zdravila za uporabo v humani ali veterinarski medicini v smislu št. 3003 ali 3004), zasnovane za uničevanje patogenih organizmov, insektov (komarjev, pršic, Leptinotarsa decemlineata, kapljev itd.), mahov in plesni, plevela, glodavcev, ptic itd.; proizvodi za odganjanje zajedavcev ali za dezinfekcijo spor so ravno tako zajeti s to tarifno številko.
            […]
            Proizvode iz št. 3808 je mogoče podrazdeliti tako:
            
                     I.
                  
                  
                     Insekticidi
                  
               Insekticidi so ne le proizvodi, zasnovani za zatiranje žuželk, ampak tudi proizvodi, ki imajo za njih odvračilni ali pritegnitveni učinek. Proizvodi so v različnih oblikah, kot so pršila ali bloki (za uničevanje moljev), olja in palčke (proti komarjem), prašek (proti mravljam), ploščice (proti muham), diatomit ali karton, impregniran s cianogenom (proti bolham in ušem).
            […]
            Ta tarifna številka zajema tudi proizvode, namenjene boju proti pršicam (akaricidi), mehkužcem, ogorčicam (nematocidi), glodalcem (protiglodavski proizvodi), pticam (avicidi) in drugim škodljivcem (proizvodi za boj proti piškurjem, plenilcem itd.).
            […]“
         
      
            14
         
         
            Pojasnjevalne opombe HS v zvezi s tarifno številko 3004 v točki (e) iz nje izključujejo „insekticidne pripravke, razkužila in drugo iz tarifne številke 3808, ki niso za profilaktično uporabo v humani ali veterinarski medicini.“
         
      
      
         Uredba (ES) št. 455/2007
      
   
   
            15
         
         
            Člen 1 Uredbe Komisije (ES) št. 455/2007 z dne 25. aprila 2007 o uvrstitvi določenega blaga v kombinirano nomenklaturo (UL 2007, L 109, str. 1) določa:
            „Blago, opisano v stolpcu 1 preglednice iz priloge, se uvršča v kombinirano nomenklaturo pod oznako KN iz stolpca 2 preglednice.“
         
      
            16
         
         
            V preglednici v prilogi k tej uredbi je navedeno:
            
                        Poimenovanje blaga
                     
                     
                        Uvrstitev
                        (oznaka KN)
                     
                     
                        Utemeljitev
                     
                  
                        (1)
                     
                     
                        (2)
                     
                     
                        (3)
                     
                  
                        Pripravek v obliki alkoholne raztopine v ampulah, pripravljen za prodajo na drobno. Njena sestava je naslednja:
                        
                                    –
                                 
                                 
                                    fipronil (ISO) 10 g
                                 
                              
                                    –
                                 
                                 
                                    butilhydroksianisol 0,02 g(BHA, E 320)
                                 
                              
                                    –
                                 
                                 
                                    butilhidroksitoluen 0,01 g(BHT, E 321)
                                 
                              
                                    –
                                 
                                 
                                    ekscipient q.s.p. 100 ml
                                 
                              Pripravek, ki vsebuje snov z insekticidnim in akaricidnim delovanjem proti parazitom, kot so bolhe, klopi in uši, je namenjen zunanji uporabi pri hišnih ljubljenčkih (psi in mačke).
                        […]
                     
                     
                        3808 91 90
                     
                     
                        Uvrstitev opredeljujejo splošna pravila 1, 3a in 6 za razlago kombinirane nomenklature ter besedilo tarifnih oznak KN 3808, 3808 91 in 3808 91 90.
                        Glej tudi pojasnjevalne opombe HS k tarifni številki 3808 in tarifnim podštevilkam od 3808 91 do 3808 99.
                        Pripravek nima terapevtskega ali profilaktičnega učinka v smislu tarifne številke 3004.
                     
                  
      
      Spor o glavni stvari in vprašanje za predhodno odločanje
   
   
            17
         
         
            Družba Samohýl je 27. maja 2015 vložila zahtevek za ZTI v zvezi z uvrstitvijo proizvoda, imenovanega „Bob Martin Clear 50 mg – raztopina za kožni nanos (spot‑on) za mačke“ (v nadaljevanju: zadevni proizvod). Predlagala je, naj se ta proizvod uvrsti v tarifno podštevilko 30049000 KN, ki določa oprostitev carine.
         
      
            18
         
         
            Za ta proizvod je bilo izdano dovoljenje za promet z zdravilom za uporabo v veterinarski medicini. Namenjen je za mačke, nanese se na kožo in zdravi okužbe z bolhami, ki poginejo v 24 urah po nanosu, in s klopi, ki poginejo v 48 urah ali v enem tednu od nanosa. Na voljo je v ampulah po 0,5 ml, pri čemer vsaka vsebuje 50 mg učinkovine fipronil in pomožne snovi butil hidroksianizol E 320, butil hidroksitoluen E 321, benzil alkohol in dietilen glikol monoetil eter.
         
      
            19
         
         
            Iz dokumenta „Povzetek značilnosti proizvoda“, na katerega se sklicuje predložitveno sodišče, je razvidno, da zadevni proizvod spada v farmakoterapevtsko skupino „sredstva proti zunanjim zajedavcem za topično uporabo.“ Fipronil je v njem opisan kot insekticid (insekticid proti bolham) in akaricid (akaricid proti klopom).
         
      
            20
         
         
            Celní úřad pro Olomoucký kraj (carinski urad za Olomuški okraj, Češka republika; v nadaljevanju: carinski urad) je 24. junija 2015 izdal ZTI, s katero je bil z analogno uporabo Uredbe št. 455/2007 zadevni proizvod kot insekticid uvrščen v tarifno podštevilko 38089190 KN. Ta urad je menil, da predlogu družbe Samohýl, naj se ta proizvod uvrsti v tarifno podštevilko 30049000 KN, ni mogoče ugoditi, saj navedeni proizvod ni zdravilo v smislu tarifne številke 3004 KN.
         
      
            21
         
         
            Ker je generalni carinski direktorat 17. avgusta 2015 zavrnil pritožbo zoper to odločbo, je družba Samohýl vložila tožbo pri predložitvenem sodišču, ki je z odločbo z dne 16. maja 2017 odločbo z dne 17. avgusta 2015 odpravilo in zadevo vrnilo v odločanje temu generalnemu direktoratu.
         
      
            22
         
         
            Carinska uprava je 17. maja 2018 izdala novo ZTI, s katero je bil zadevni proizvod kot insekticid ponovno uvrščen v tarifno podštevilko 38089190 KN. Generalni carinski direktorat je 11. septembra 2018 zavrnil pritožbo zoper to odločbo.
         
      
            23
         
         
            Družba Samohýl je zato pri predložitvenem sodišču vložila tožbo zoper zavrnilno odločbo, v kateri je trdila, da je rešitev spora odvisna od tarifne uvrstitve proizvoda, ki vsebuje učinkovino, imenovano fipronil. Navedla je, da ko je od carinskega urada zahtevala uvrstitev proizvoda „Moxiclear 400 + 100 mg“, namenjenega psom, ki imajo ali so izpostavljeni tveganju mešane zajedavske okužbe, ki naj bi bil primerljiv zadevnemu proizvodu, je bil ta proizvod, brez preučitve njegovih profilaktičnih in terapevtskih učinkov, uvrščen v tarifno podštevilko 30049000 KN.
         
      
            24
         
         
            Predložitveno sodišče pojasnjuje, da se predmet spora nanaša na vprašanje, ali je zadevni proizvod glede na carinske predpise mogoče opredeliti kot „zdravilo“. Sklicuje se na „mnenje francoske veterine v letih 2008–2009 (Ecole Nationale Vétérinaire v Toulousu, v Lyonu in Laboratorie de Parasitologie et Mycologie medicale v Lyonu)“, ki ga je predložila družba Samohýl in iz katerega naj bi izhajalo, da je zadevni proizvod generik, enak proizvodu Frontline, ki se proizvaja od poteka patentnega varstva zadnjenavedenega proizvoda, ima enako sestavo in terapevtsko indikacijo ter je predmet enakega dovoljenja za promet z zdravilom za uporabo v veterinarski medicini. To sodišče navaja, prvič, da je učinkovina proizvoda Frontline, tako kot zadevnega proizvoda, fipronil, in drugič, da ima Frontline terapevtske in preventivne učinke, saj zdravi okužbe z zunanjimi zajedavci tako, da jih zatre. Navaja tudi, da so bile v Franciji za blago s tržnim imenom Frontline izdane ZTI, v skladu z vsemi temi ZTI pa je bil ta proizvod na podlagi Uredbe št. 455/2007 uvrščen v tarifno številko 3808 KN.
         
      
            25
         
         
            Predložitveno sodišče ugotavlja, da je iz nekaterih listinskih dokazov razvidno, da ima zadevni proizvod profilaktične učinke, to pomeni, da je njegov namen preprečitev pojava bolh in klopov na živali ter preprečitev bolezni, ki nastanejo zaradi ugriza teh zajedavcev. Dodaja, da brez prvotnega zatrtja zajedavcev ne bi moglo priti do zdravljenja sekundarnih simptomov okužb s temi zajedavci. Iz tega sklepa, da je treba ta proizvod kot zdravilo uvrstiti v tarifno številko 3004, natančneje v tarifno podštevilko 30049000 KN, ne pa kot insekticid v tarifno številko 3808 KN.
         
      
            26
         
         
            V teh okoliščinah je Krajský soud v Ostravě (regionalno sodišče v Ostravi, Češka republika) prekinilo postopek in Sodišču v predhodno odločanje predložilo to vprašanje:
            „Ali se proizvod, poimenovan ,Bob Martin Clear 50 mg roztok pro nakapání na kůži - spot-on pro kočky‘, ki je dostopen v ampulah (0,5 ml) in vsebuje učinkovino Fipronil (50 mg v eni ampuli) ter pomožne snovi butil hidroksianizol E 320, butil hidroksitoluen E 321, benzil alkohol in dietilen glikol monoetil eter, uvrsti v tarifno številko 3004 ali v tarifno številko 3808 [KN]?“
         
      
      Vprašanje za predhodno odločanje
   
   
            27
         
         
            Predložitveno sodišče v bistvu sprašuje, ali je treba KN razlagati tako, da proizvod, ki je raztopina za mačke za kožni nanos (spot‑on) z ampulami (0,5 ml) in vsebuje učinkovino, imenovano fipronil (50 mg v eni ampuli), ter pomožne snovi, kot so butil hidroksianizol E 320, butil hidroksitoluen E 321, benzil alkohol in dietilen glikol monoetil eterin, kot zdravilo spada v tarifno številko 3004 KN, ali pa kot insekticid spada v tarifno številko 3808 te nomenklature.
         
      
            28
         
         
            Najprej je treba opozoriti, da je vloga Sodišča, kadar obravnava predlog za sprejetje predhodne odločbe glede tarifne uvrstitve, da nacionalnemu sodišču pojasni merila, ki mu bodo omogočila zadevno blago iz postopka v glavni stvari pravilno uvrstiti v KN, ne pa, da Sodišče samo opravi uvrstitev. Opredelitev zadevnega blaga je namreč čisto dejanska ugotovitev, ki je Sodišče v okviru predloga za sprejetje predhodne odločbe ni pristojno podati (glej sodbo z dne 15. maja 2019, Korado, C‑306/18, EU:C:2019:414, točka 33 in navedena sodna praksa, ter sklep z dne 3. decembra 2020, Siebenburgisches Nugat, C‑99/20, neobjavljen, EU:C:2020:993, točka 25 in navedena sodna praksa).
         
      
            29
         
         
            Dalje, v skladu z ustaljeno sodno prakso je treba v interesu pravne varnosti in lažjega nadzora odločilno merilo za uvrstitev blaga v tarifno številko na splošno iskati v njegovih objektivnih značilnostih in lastnostih, ki so opredeljene v besedilu tarifne številke KN in v opombah k oddelkom ali poglavjem (glej med drugim sodbe z dne 12. julija 2012, TNT Freight Management (Amsterdam), C‑291/11, EU:C:2012:459, točka 30; z dne 19. decembra 2019, Amoena, C‑677/18, EU:C:2019:1142, točka 40, in z dne 26. marca 2020, Pfizer Consumer Healthcare, C‑182/19, EU:C:2020:243, točka 37).
         
      
            30
         
         
            Nazadnje, Sodišče je večkrat razsodilo, da so pojasnjevalne opombe h KN in k HS, čeprav niso zavezujoče, pomembni instrumenti za zagotovitev enotne uporabe skupne carinske tarife in same po sebi zagotavljajo tehtne elemente za njeno razlago (glej med drugim sodbo z dne 15. maja 2019, Korado, C‑306/18, EU:C:2019:414, točka 35 in navedena sodna praksa, ter sklep z dne 3. decembra 2020, Siebenburgisches Nugat, C‑99/20, neobjavljen, EU:C:2020:993, točka 28 in navedena sodna praksa).
         
      
            31
         
         
            Na prvem mestu je treba glede tarifne številke 3004 KN opozoriti, prvič, da je treba za uvrstitev proizvodov v poglavje 30 KN, v katero spada ta tarifna številka, ugotoviti, ali imajo jasno opredeljen terapevtski ali profilaktični profil, katerega učinek se koncentrira na natančno določene funkcije živalskega organizma, oziroma tudi, ali se lahko uporabijo za prevencijo ali zdravljenje bolezni ali bolezenskega stanja. Drugič, v poglavje 30 KN se lahko uvrsti proizvod, ki je zaradi svojih objektivnih značilnosti in lastnosti po naravi namenjen za medicinsko uporabo (glej v tem smislu sodbo z dne 30. aprila 2014, Nutricia, C‑267/13, EU:C:2014:277, točki 20 in 21 ter navedena sodna praksa).
         
      
            32
         
         
            V obravnavanem primeru je iz predložitvene odločbe razvidno, da je zadevni proizvod namenjen uničenju mačjih zajedavcev, in sicer bolh in klopov. Uporablja se z lokalnim kožnim nanosom (spot‑on). Stopnja absorpcije učinkovine tega proizvoda, fipronila, je pri mačkah nizka. V skladu s „Povzetkom značilnosti proizvoda“ zadevni proizvod spada v farmakoterapevtsko skupino „sredstva proti zunanjim zajedavcem za topično uporabo.“ Poleg tega je v tem dokumentu fipronil opisan kot insekticid in akaricid, ki deluje tako, da onesposobi GABA receptor in privede do nekoordiniranega delovanja osrednjega živčnega sistema insektov ali pršic in njihovega pogina.
         
      
            33
         
         
            Predložitveno sodišče poudarja, da ima lahko zadevni proizvod preventivni učinek zoper bolezni, povezane s prisotnostjo bolh in klopov na mačjem telesu. Vendar to sodišče pojasnjuje, da ta izdelek nima terapevtskih učinkov, temveč povzroči prvotno uničenje zajedavcev, brez katerega zdravljenje sekundarnih simptomov okužb s temi zajedavci ne bi bilo mogoče.
         
      
            34
         
         
            Komisija v zvezi s tem poudarja, da učinkovina zadevnega proizvoda, in sicer fipronil, deluje na površini živali in pobije le zunanje zajedavce, ki so lahko prenašalci različnih bolezni.
         
      
            35
         
         
            Tako se izkaže, da je preventivni učinek glede različnih morebitnih okužb, ki jih prenašajo zajedavci, sekundaren glede na insekticidni in akaricidni učinek zadevnega proizvoda. Tega preventivnega učinka torej ni mogoče enačiti s terapevtskimi ali profilaktičnimi učinki, ki so značilni za proizvode, ki spadajo v tarifno številko 3004 KN.
         
      
            36
         
         
            V zvezi s trditvijo družbe Samohýl pred predložitvenim sodiščem, da je bil proizvod „Moxiclear 400 + 100 mg“ kot zdravilo uvrščen v tarifno številko 3004 KN, je iz predložitvene odločbe razvidno, da proizvod „Moxiclear 400 + 100 mg“ vsebuje učinkovini imidakloprid in moksidektin, ne pa fipronila, in da je namenjen psom, ki imajo notranje ali zunanje mešane zajedavske okužbe, ali psom, ki so izpostavljeni tveganju takih okužb. Komisija v pisnem stališču pojasnjuje, da učinkovino moksidektin koža živali absorbira in da se po absorpciji v celoti vnese v organizem ter deluje proti številnim notranjim zajedavcem, zlasti tistim, ki napadajo obtočila, prebavila in pljuča.
         
      
            37
         
         
            V teh okoliščinah mora predložitveno sodišče preveriti, ali – kot trdita češka vlada in Komisija – za zadevni proizvod ni mogoče šteti, da ima jasno opredeljen terapevtski ali profilaktični profil, katerega učinek se koncentrira na natančno določene funkcije živalskega organizma v smislu sodne prakse, navedene v točki 31 te sodbe.
         
      
            38
         
         
            V zvezi s tem je treba opozoriti, prvič, da so v skladu s pojasnjevalnimi opombami HS v zvezi s tarifno številko 3004 iz nje izključeni insekticidni pripravki, razkužila in drugo iz tarifne številke 3808, ki niso za profilaktično uporabo v humani ali veterinarski medicini. Drugič, Sodišče je že razsodilo, da dejstvo, da so proizvodi v državah članicah, v katerih se tržijo, predmet dovoljenja za promet kot zdravila, ni odločilno za njihovo uvrstitev v poglavje 30 KN (glej v tem smislu sodbo z dne 15. decembra 2016, LEK, C‑700/15, EU:C:2016:959, točka 36 in navedena sodna praksa).
         
      
            39
         
         
            Na drugem mestu, glede tarifne številke 3808 KN je treba poudariti, da se v skladu s členom 1 Uredbe št. 455/2007 v tarifno podštevilko 38089190 KN uvrsti pripravek, opisan v točki 1, stolpec 1, preglednice iz priloge k tej uredbi, in sicer alkoholna raztopina v ampulah za prodajo na drobno, ki ima to sestavo: fipronil (ISO) 10 g, butil hidroksianisol 0,02 g (BHA, E 320), butil hidroksitoluen 0,01 g (BHT, E 321) in ekscipient q.s.p. 100 ml. V tej točki 1 je poleg tega navedeno, da je pripravek, ki vsebuje snov z insekticidnim in akaricidnim delovanjem proti parazitom, kot so bolhe, klopi in uši, namenjen zunanji uporabi pri hišnih ljubljenčkih (psi in mačke).
         
      
            40
         
         
            V zvezi s tem je treba opozoriti, da ima uredba o uvrstitvi splošni obseg, saj se ne uporablja za določen gospodarski subjekt, vendar za celoto proizvodov, ki so enaki proizvodu, ki ga je pregledal odbor za carinski zakonik. Analogna uporaba uredbe o uvrstitvi, kot je Uredba št. 455/2007, za proizvode, primerljive tistim, ki jih zadeva ta uredba, zagotavlja skladno razlago KN in enako obravnavanje gospodarskih subjektov (glej v tem smislu sodbo z dne 4. marca 2015, Oliver Medical, C‑547/13, EU:C:2015:139, točki 55 in 57 ter navedena sodna praksa).
         
      
            41
         
         
            V obravnavanem primeru je iz predložitvene odločbe razvidno, da zadevni proizvod vsebuje enako koncentracijo učinkovine fipronil kot pripravek iz točke 1, stolpec 1, preglednice iz priloge k Uredbi št. 455/2007. Ravno tako vsebuje pomožni snovi butil hidroksianisol in butil hidroksitoluen. Tako je očitno, da je zadevni proizvod po svoji sestavi primerljiv s tem pripravkom.
         
      
            42
         
         
            Ta presoja je podprta z obrazložitvijo Uredbe št. 455/2007, ki jo je treba upoštevati pri določitvi njenega področja uporabe (glej v tem smislu sodbo z dne 19. decembra 2019, Amoena, C‑677/18, EU:C:2019:1142, točka 31 in navedena sodna praksa).
         
      
            43
         
         
            Najprej je namreč iz stolpca 3 preglednice iz priloge k Uredbi št. 455/2007 razvidno, da uvrstitev pripravka, opisanega v točki 1, stolpec 1, te preglednice, med drugim opredeljuje „besedilo tarifnih oznak KN 3808, 380891 in 38089190.“ Zadnjenavedena tarifna podštevilka pa se nanaša na „druge“„insekticide“, ki niso tisti na osnovi piretroidov, kloriranih ogljikovodikov, karbamatov ali organofosfornih spojin. Nato je v njej napoteno na „pojasnjevalne opombe HS k tarifni številki 3808 in tarifnim podštevilkam od 380891 do 380899“, v katerih je pojasnjeno, da so insekticidi proizvodi, zasnovani za zatiranje žuželk, in da so ti proizvodi v različnih oblikah. Nazadnje, v navedeni obrazložitvi je navedeno, da „[p]ripravek [iz točke 1, stolpec 1, preglednice iz Priloge k Uredbi št. 455/2007] nima terapevtskega ali profilaktičnega učinka v smislu tarifne številke 3004.“
         
      
            44
         
         
            Razloge, iz katerih je bil pripravek, opisan v točki 1, stolpec 1, preglednice iz Priloge k Uredbi št. 455/2007, uvrščen v tarifno podštevilko 38089190 KN, pa je mogoče prenesti na zadevni proizvod. S pridržkom preverjanj, ki jih mora opraviti predložitveno sodišče, se namreč zdi, da ta proizvod v enakih sorazmernih deležih vsebuje isto učinkovino, kot je tista v sestavi pripravka, pa tudi enake pomožne snovi kot ta pripravek. Poleg tega je iz predložitvene odločbe razvidno, da ima zadevni proizvod enako funkcijo in enako uporabo kot ta pripravek, in sicer funkcijo insekticida in akaricida zoper zajedavce, kot so bolhe in klopi, ter zunanjo topično uporabo na hišnih ljubljenčkih, in sicer na mačkah.
         
      
            45
         
         
            Glede na zgornje ugotovitve je treba na postavljeno vprašanje odgovoriti, da je treba KN razlagati tako, da proizvod, ki je raztopina za mačke za kožni nanos (spot‑on) z ampulami (0,5 ml) in vsebuje učinkovino, imenovano fipronil (50 mg v eni ampuli), ter pomožne snovi, kot so butil hidroksianizol E 320, butil hidroksitoluen E 321, benzil alkohol in dietilen glikol monoetil eterin, s pridržkom tega, da predložitveno sodišče presodi vse dejanske elemente, s katerimi razpolaga, kot „insekticid“ spada v tarifno številko 3808 te nomenklature.
         
      
      Stroški
   
   
            46
         
         
            Ker je ta postopek za stranki v postopku v glavni stvari ena od stopenj v postopku pred predložitvenim sodiščem, to odloči o stroških. Stroški za predložitev stališč Sodišču, ki niso stroški omenjenih strank, se ne povrnejo.
         
       
         
            Iz teh razlogov je Sodišče (deveti senat) razsodilo:
         
       
            
               
                  Kombinirano nomenklaturo iz Priloge I k Uredbi Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi v različici, ki izhaja iz Izvedbene uredbe Komisije (EU) št. 1101/2014 z dne 16. oktobra 2014, je treba razlagati tako, da proizvod, ki je raztopina za mačke za kožni nanos (spot‑on) z ampulami (0,5 ml) in vsebuje učinkovino, imenovano fipronil (50 mg v eni ampuli), ter pomožne snovi, kot so butil hidroksianizol E 320, butil hidroksitoluen E 321, benzil alkohol in dietilen glikol monoetil eterin, s pridržkom tega, da predložitveno sodišče presodi vse dejanske elemente, s katerimi razpolaga, kot „insekticid“ spada v tarifno številko 3808 te nomenklature.
               
            
          
            
               
                  Podpisi
               
            
         (
         *1
      )	Jezik postopka: češčina.